Foto's: Talle ruk op oor Shell se planne by Wildekus | Maroela Media
Omgewingsbetogers by die Muizenberg-strand in Kaapstad. (Foto: RODGER BOSCH / AFP)
Honderde omgewingsbetogers het Sondag op strande in onder meer Kaapstad en Gqeberha (Port Elizabeth) bymekaargekom om te betoog teen die energiereus Shell se beplande olie- en gasontginning aan die Oos-Kaapse Wildekus.
Die aktiviste hou vol Shell se beplande seismiese opnames hou 'n gevaar vir die seelewe in.
Die gasreus gaan nou voort om seismiese opnames uit te voer op soek na gas en olie op die seebodem. Dié opnames sal vir vyf maande uitgevoer word waartydens herhaaldelike skokgolwe op die seebodem afgevuur sal word.
Ekoloë sê die opnames kan diere se gedrag, voeding, voortplanting en migrasiepatrone versteur, met baie seediere soos walvisse wat baie op hul gehoorsintuig staatmaak.
'n Dringende interdik van vier omgewing- en menseregte-organisasies teen Shell om te verhoed dat hy met die seismiese opnames voortgaan, is egter Vrydag van die hand gewys. Shell het aangevoer sy planne is wettig en dat omvattende omgewingstudies gedoen is voordat die projek van stapel gestuur is.
Maroela Media het vroeër berig die saak is Woensdag in die hooggeregshof in Makhanda (Grahamstad) aangehoor. Shell sou reeds op dié dag met sy opnames op die seebodem begin het.
'n Woordvoerder van Shell het verlede maand aan AFP gesê dié maatskappy doen alles moontlik om die impak van sy planne op visse, seesoogdiere en ander natuurlewe te voorkom of te beperk.
'n Omgewingsbetoger by die Muizenberg-strand in Kaapstad. (Foto: RODGER BOSCH / AFP)
In die nuus seismiese opname Shell
Shell is dit gewoond en bitter min sal hul stop…maar, dit bly goed om te probeer. Eendag is eendag.
So neuk ons die hele wereld op
Môre het hulle almal COVID-19. Dan wil hulle huil as die inperkings nie gelig word nie.
Mmmm 'n paar oorspronklike / kreatiewe plakate.
Wat Jeepie gesê het en nog meer. Miskien moet daai betogers terugkeer na die steentyd toe. Geen moderne klere nie, net diervelle of jy loop nakend; geen vuur nie, eet jou vleis rou. Geen motors of elektrisiteit nie; loop as jy iewers moet heen en voel in die donker rond as jy iets soek. Geen medisyne nie, as jy siek raak dood jy. Tog te lekker om soos n dier te lewe.